Ġie ikkundannat għal tliet xhur ħabs wara li nstab ħati li ffalsifika karta tal-identità u għamel użu minnha, l-Isqalli li fil-bidu ta’ Ottubru inqabad f’Malta wara li kien ilu mfittex mill-pulizija Taljana mill-2009. Sebastiano Brunno, ta’ 56 sena huwa meqjus bħala wieħed mill-mexxejja tal-Mafia fi Sqallija. Huwa kien ikkundanat għal għomru l-ħabs fuq reati relatati mal-Mafja u qtil, iżda rnexxielu jaħrab minn pajjiżu. Wara li nqabad f’Malta huwa tressaq il-Qorti u ġie mixli li ffalsifika karta tal-identità. Fis-sentenza tagħha, il-Maġistrat Doreen Clarke qalet li meta l-pulizija ta’ Malta arrestaw lill-imputat, fuqu nstabet karta tal-identità Taljana li kellha ritratt tiegħu imma d-dettalji fuqha ma kinux dawk tal-imputat. Fl-istqarrija tiegħu, l-imputat qal li l-karta tal-identità ma jafx min għamilha imma talabha hu, u kien hu li ffirma l-isem Natale La Modica fuqha. Il-Qorti qalet li għalkemm jirriżulta li ma kienx Brunno nnifsu li ffalsifika l-karta tal-identità, kien hu li ta l-ordni biex tingħatalu karta tal-identità falsifikata u għalhekk għandu jitqies bħala kompliċi ma’ min wettaq dik il-falsifikazzjoni.